London-terroristen ble etterforsket for voldelig ekstremisme
Det bekreftet Stortbritannias statsminister Theresa May da hun torsdag orienterte Underhuset om terrorangrepet. Angrepet i London: Dette har skjedd Politiet har så langt ikke offentliggjort navnet på mannen som onsdag kjørte ned en rekke mennesker på Westminster Bridge onsdag ettermiddag. Statsministeren bekrefter imidlertid at gjerningsmannen er født i Storbritannia , og at han «for noen år siden» ble etterforsket av sikkerhetstjenesten MI5 som var bekymret for at mannen var involvert i voldelig ekstremisme. Dermed bekreftet May opplysningene fra en kilde i de britiske sikkerhetstjenestene, som fortalte nyhetsbyrået AP at de kjente til den antatte gjerningsmannen fra før. – Denne etterforskningen var avsluttet, og det fantes ingen etterretningsinformasjon som tydet på at mannen planla et slikt angrep. Han var en perifer figur og ikke en del av dagens etterretningsbilde, sa May. Hun understreker at mannens identitet vil bli offentliggjort når hensynet til etterforskningen tillater det. Statsministeren understreker at myndighetene ikke har endret trusselvurderingen etter angrepet i London. – Vi har ingen grunn til å tro at flere angrep er umiddelbart forestående, sa hun.London-politiets antiterror-sjef Mark Rowley opplyste på en kort pressekonferanse torsdag morgen at politiet har gjennomført aksjoner mot seks ulike adresser i London og Birmingham. Totalt åtte personer er så langt pågrepet i forbindelse med det blodige terrorangrepet i London. Politiet bekrefter at de fortsatt tror gjerningsmannen handlet alene og at han var inspirert av internasjonal terrorisme.Så langt er fire personer, inkludert gjerningsmannen, bekreftet omkommet i angrepet ved det britiske parlamentet onsdag ettermiddag. Blant ofrene er politimannen Keith Palmer. I tillegg ble en mann i 50-årene og en kvinne i 40-årene drept etter å ha blitt meid ned på broen. Disse er foreløpig ikke identifisert. Rowley bekrefter at totalt 29 personer fortsatt ligger på sykehus etter angrepet. Syv av dem er kritisk skadet. Les også: Forteller om dramaet på innsiden Britisk politi gikk tidlig ut og fastslo at gjerningsmannen trolig var inspirert av «islamistisk terrorisme». På en pressekonferanse sent onsdag kveld opplyste Rowley at politiet kjente gjerningsmannens identitet. Han ønsker imidlertid ikke å gi ytterligere opplysninger om gjerningsmannen, og ber om at navnet hans ikke blir offentliggjort av hensyn til etterforskningen. Han understreket at etterforskningen nå konsentrerer seg om bakgrunnen for angrepet, planleggingen og eventuelle andre personer som kan ha hjulpet gjerningsmannen.Angrepet startet med at gjerningsmannen kjørte ned en rekke fotgjengere på Westminster Bridge på vei mot Parlamentet onsdag. Like etter kolliderte han med et gjerde og prøvde så å komme seg inn i parlamentsbygningen. Da han ble forsøkt stoppet ved inngangen, knivstakk han en polititjenestemann. Angrepet har klare likhetstegn med terroraksjonene i Nice i fjor sommer og i Berlin like før jul i fjor, der det også ble brukt kjøretøy for å angripe folkemengder. Terrororganisasjonen IS har tatt på seg skylden for begge disse angrepene. Også i London mistenker politiet at gjerningsmannen var inspirert av «islamistisk terror» Flere hundre politifolk deltar nå i etterforskningen etter angrepet. Politiet har så langt gjennomført aksjoner mot adresser flere stder i Storbritannia. Les også: Hyller drept politimann Flere medier meldte tidlig at mannen bak den dramatiske terroraksjonen var den kjente hatpredikanten kjent som Abu Izzadeen, men det viste seg raskt at de hadde pekt ut feil mann. Abu Izzadeen sitter fortsatt i fengsel etter at han i 2015 ble pågrepet i Ungarn og senere dømt for brudd på vilkårene for prøveløslatelse.
Mannen som sto bak terrorangrepet i London onsdag har tidligere vært i sikkerhetstjenestens søkelys.